钦定古今图书集成/明伦汇编/官常典/第229卷 > 王纶
## 钦定古今图书集成/明伦汇编/官常典/第229卷 > 王纶

按《宋史》本传：“纶字德言，建康人。幼颖悟，十岁能属文。
登绍兴五年进士第，授平江府昆山县主簿，历镇江
府、婺州、临安府教授，权国子正。时初建太学，亡旧规，
凭吏省记，吏缘为奸。纶厘正之，其弊稍革。迁敕令所
删定官，诸王宫大小学教授，兼权兵部郎官。言孔门
弟子与后世诸儒有功斯文者，皆得从祀先圣。今辟
庠序，修礼乐，宜以其式颁诸郡县。”二十四年，以御史
中丞魏师逊荐，为监察御史。与秦桧论事，忤其意。师
逊遂劾纶，且言智识浅昧，不能知纶，由此罢去。逾年，
知兴国军。桧死，召为起居舍人，兼崇政殿说书，寻兼
权礼部侍郎。二十六年，试中书舍人。高宗躬亲政事，
收揽威柄，召诸贤于散地，诏命填委，多纶所草。纶奏
“守臣裕民事，乞毋拘五条”，从之。兼侍讲。上喜读《春秋
左氏传》，纶进讲与上意合。尝同讲读官荐兴化军郑
樵学行，召对命官，且给笔札，录其所著史。兼直学士
院，迁工部侍郎，仍兼直院。撰《吴玠神道碑》，称上旨，赐
宸翰褒宠。二十八年，除同知枢密院事。金渝盟，边报
沓至，宰相沈该未敢以闻，纶率参知政事陈康伯、同
知枢密院事陈诚之共白其事，乞备御。已而纶病《肺
暍》，告请祠，上遣御医诊视，且赐白金五百两。二十九
年六月，朝论欲遣大臣为泛使觇敌，且坚盟好。纶请
行，乃以为称谢使，曹勋副之。至金，馆礼甚隆。一日，急
召使人，金主御便殿，惟一执政在焉，连发数问，纶条
对，金主不能屈。九月，还朝，入见言：“邻国恭顺和好，皆
陛下威德所致。”宰臣汤思退等皆贺。然当时金已谋
犯江，特以善意绐纶尔。纶旧疾作，力丐外，除资政殿
大学士、知福州，上解所御犀带赐之。明年，知建康府
兼行宫留守。敌犯江，纶每以守御利害驿闻，上多从
之。三十一年八月，卒。赠左光禄大夫，谥章敏。无子，以
兄绰之子为后。